Title: U PRVOJ NIŠKOJ GIMNAZIJI STEVAN SREMAC ODRŽANO TAKMIČENJE U BESEDNIŠTVU
Author: Tima
Last saved by: Goran Stojic

U PRVOJ NIŠKOJ GIMNAZIJI „STEVAN SREMAC“ ODRŽANO TAKMIČENJE U BESEDNIŠTVU 

               Kafkina misao izazov za mlade besednike

*Najbolji besednici među srednjoškolcima ove godine su bili Milutin Milošević, Mihajlo Milošević, Anđelija Stanimirović i Natalija Cekić
*Tema besada je bila misao Franca Kafke - ko god zadrži sposobnost da vidi lepotu, nikada neće ostariti

             U Prvoj niškoj gimnaziji „Stevan Sremac“ šesti put zaredom se održava takmičenje srednjoškolaca u besedništvu koje je ove godine okupilo ne samo učenike iz niških, već i iz škola u Prokuplju i Aleksincu, a pobednik takmičenja je gost iz Prokupaćke gimnazije Milutin Milošević koji je, u ovom slučaju, najbolji među najboljima budući da je žiri od pristiglih prijava odabrao 15 najboljih beseda za finalno takmičenje. Takmičenje je organizovano u saradnji sa Gradskom opštinom Medijana.
           Drugo mesto je osvojio Mihajlo Milošević, učenik niške Gimnazije „9.maj“, a treće mesto su podelile Anđelija Stanimirović,  učenica Gimnazije „9.maj“ i Natalija Cekić, učenica Prve niške gimnazije „Stevan Sremac“. Oni su besedili na temu „Ko god zadrži sposobnost da vidi lepotu, nikada neće ostariti“ što je misao Franca Kafke. 
            „ Prvu put učestvujem na ovom takmičenju sa željom da upoznam nove ljude, ali i da unapredim govorničke veštine. Tema mi je bila izuzetno inspirativna, inače ne bih ni učestvovao. Ne volim  da radim na nečemu što me ne motiviše i nije ono pravo što osećam u sebi. Besedništvo je jako  važno i potrebno ga je negovati posebno u gimnazijama čiji se đaci pripremaju za studije. Svako mora da zna način na koji  može da izrazi svoje mišljenje, stavove i uverenja. Besedništvo je nešto što treba da se korsiti u svhu dobra, mada svi znamo da govorništvo može da se koristi i u manipulativne svrhe“, kaže pobednik takmičenja Milutin Milošević.
           Mihajlo Milošević, učenik Gimnazija „9. maj“ u Nišu, osvojio drugo mesto, a za njega je ovo takmičenje bilo jedno sasvim novo iskustvo.
           „Konkurencija je bila velika, takmičari su bili odlični, ali ja volim izazove pa mi je sve utoliko bilo zanimljivije. Druga nagrada je došla kao iznenađenje, ali je za mene podstrek da nastavim dalje, mada bih to učinio i bez nagrade jer je besedništvo  jako važna veština i u svakodnevnom životu  može da  bude korisna u poslu za koji se odlučimo kasnije kada završimo školovanje“, dodaje Mihajlo.
         Anđelija Stanimirović, je takođe iz Gimnazije „ 9.maj“ u Nišu i ovom prilikom je podelila treće mesto sa Natalijom Cekić iz Prve niške gimnazije „Stevan Sremac“ što samo govori o tome da su svi takmičari bili na visini zadatka i da su o tome ko je najbolji odlučivale nijanse.
        „ Volim da pišem i glumim, a ovo je nešto novo u čemu sam se okušala. Planiram da se bavim komunikologijom pa je ovo takmičenje neka vrsta treninga  u savladavanju treme. Osim toga, na ovaj način bogatim svoj rečnik i način  izražavanja. To je za mlade ljude u ovom vremenu važno jer se mnogi moji drugovi sve teže izražavaju, što je donekle posledica i upotrebe savremene tehnologije“.
         Mlade besednike su za takmičenje i ove godine, šeste po redu,  pripremali članovi niškog Besedničkog kružoka.
        „ Svake godine želim da ih snimim na početku rada, a onda i kada završimo pripreme, kako bi videli promenu koja je nastala.Ali i oni sami primete koliko napreduju tokom naših radionica. Mnogi od njih i ne znaju šta je besedništvo i pojave se sa sastavom koji ni malo ne liči na besedu. Onda počinjemo da radimo od samog početka, od pisanja besede, govora, dikcije, stava, izražavanja. Svaki detalj prolazimo sa njima“, objašnjava  Jovana Murić. 
          Ona dodaje da je za besednike najvažnije da imaju dobar tekst, da fokus tokom besede bude na govoru, a ne toliko na pokretima, i treća stvar je ubedljivost, način na koji slišaoce na kraju besede onaj koji govori ubede u ono što je govorio.
                                                                                                    V.Petrović
LEG:IZABRANI NAJBOLJIH OD NAJBOLJIH:o pobednicima među mladim besednicima odlučivale nijanse
LEG:BESEDNIŠTV O SVE VAŽNIJE ZA MLADE LJUDE:Kafkina misao za mnoge bila inspirativna

(Projekat „Nišlije se uključuju u odlučivanje“ sufinansiran iz budžeta grada Niša)